
Ε Ρ Ω Τ Η Σ Η
Προς
Κύριο Υπουργό Εσωτερικών

ΘΕΜΑ: «Αναβάθμιση του Πυροσβεστικού Κλιμακίου Απόλλωνα σε Πυροσβεστική Υπηρεσία»

Κύριε Υπουργέ,

Οι καταστροφικές πυρκαγιές στη Ρόδο, την τελευταία δεκαετία, ανέδειξαν την ανάγκη ανασχεδιασμού, αλλά και ενίσχυσης των υπηρεσιών και των δομών της Πυροσβεστικής Υπηρεσίας στο νησί, με τρόπο ώστε να υπάρχει πλήρης κάλυψη των αναγκών σε όλα τα γεωγραφικά σύνολα του νησιού.
Στην περιοχή Απόλλωνα λειτουργεί πυροσβεστικό κλιμάκιο που καλύπτει ένα εκτεταμένο γεωγραφικό σύνολο, χωρίς, όμως, να υπάρχει το αναγκαίο προσωπικό.
Επισημαίνεται ότι υπάρχει το Προεδρικό Διάταγμα 274/2002 με το οποίο το συγκεκριμένο κλιμάκιο αναβαθμίζεται σε πυροσβεστική υπηρεσία, κάτι που σημαίνει αύξηση του προσωπικού που υπηρετεί εκεί.
Δυστυχώς, το συγκεκριμένο Προεδρικό Διάταγμα δεν έχει ενεργοποιηθεί στην πράξη με αποτέλεσμα να μην καλύπτονται οι ανάγκες της περιοχής, αφού δεν υπάρχει το αναγκαίο προσωπικό.
Μετά την ένταξη 2.186 πυροσβεστών πενταετούς υποχρέωσης στο μόνιμο προσωπικό του Πυροσβεστικού Σώματος (η θητεία των οποίων είχε παραταθεί για τρία χρόνια, λόγω αυξημένων υπηρεσιακών αναγκών) δίνεται η δυνατότητα να ενεργοποιηθεί το Προεδρικό Διάταγμα 274/2002 και να αναβαθμιστεί σε Πυροσβεστική Υπηρεσία το Πυροσβεστικό Κλιμάκιο Απόλλωνα.
Ιδιαίτερα, μάλιστα, όταν 40 από τους μονιμοποιηθέντες υπηρετούν στο νησί της Ρόδου και ενδέχεται να μετατεθούν σε άλλα νησιά.



Κατόπιν των ανωτέρω
Ερωτάται ο Κύριος Υπουργός

1. Εάν προτίθεται να ενεργοποιήσει το Προεδρικό Διάταγμα 274/2002 για τη δημιουργία Πυροσβεστικής Υπηρεσίας στ’ Απόλλωνα με ταυτόχρονη τοποθέτηση του αναγκαίου προσωπικού για τη λειτουργία της.



Ο Ερωτών Βουλευτής

Μάνος Κόνσολας
Βουλευτής Δωδεκανήσου

